SK Úradný vestník Európskej únie C 33/5

Uverejnenie žiadosti o zmenu a doplnenie podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 33/05

Týmto uverejnením sa poskytuje právo vzniesť námietku proti žiadosti o zmenu a doplnenie podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O ZMENU A DOPLNENIE

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

ŽIADOSŤ O ZMENU A DOPLNENIE V SÚLADE S ČLÁNKOM 9

„JIHOČESKÁ NIVA“

ES č.: CZ-PGI-0105-0984-19.03.2012

CHZO ( X ) CHOP ( )

1. Položka v špecifikácii výrobku, ktorej sa zmena a doplnenie týka:

—  Názov výrobku — ☒ Opis výrobku —  Zemepisná oblasť —  Dôkaz o pôvode —  Spôsob výroby —  Spojenie —  Označovanie —  Vnútroštátne požiadavky —  Iné (uveďte)

2. Druh zmeny a doplnenia (zmien a doplnení):

— ☒ Zmena a doplnenie jednotného dokumentu alebo zhrnutia —  Zmena a doplnenie špecifikácie zapísaného CHOP alebo CHZO, ku ktorému nebol uverejnený jednotný dokument, ani zhrnutie —  Zmena a doplnenie špecifikácie, ktorá si nevyžaduje zmenu a doplnenie uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena a doplnenie špecifikácie, vyplývajúca z uloženia záväzných hygienických alebo rastlinolekárskych opatrení zo strany verejných orgánov [článok 9 ods. 4 nariadenia (ES) č. 510/2006]

3. Zmena a doplnenie (zmeny a doplnenia):

V bode 4.2 „Opis“ v šiestom odstavci špecifikácie sa uvádza:

Forma výrobku na trhu: syr sa do predajnej siete uvádza (okrem tvaru valca s hmotnosťou približne 2,8 kg – pozri v texte) aj v tvare poleného valca (hmotnosť približne 1,2 kg) a tiež ako porcie s hmotnosťou 115 g a 220 g.

V záujme lepšieho uspokojenia potrieb trhu je potrebné toto vymedzenie upraviť trochu voľnejším spôsobom. Z toho dôvodu žiadame o túto úpravu textu uvedeného odstavca:

Forma, v akej sa výrobok uvádza na trh: Syr sa na trh uvádza v tvare celého valca, prepoleného valca alebo v porciách s rôznou hmotnosťou.

Uvedená zmena a doplnenie nemá za následok žiadne zmeny v zložení, ani vo výrobnom postupe výrobku.

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„JIHOČESKÁ NIVA“

ES č.: CZ-PGI-0105-0984-19.03.2012

CHZO ( X ) CHOP ( )

1. Názov:

„Jihočeská Niva“

2. Členský štát alebo tretia krajina:

Česká Republika

3. Opis poľnohospodárskeho výrobku alebo potraviny:

3.1. Druh výrobku:

Trieda 1.3 Syry

3.2. Opis výrobku, na ktorý sa vzťahuje názov uvedený v bode 1:

Vonkajší vzhľad: syr má tvar valca s priemerom 180 – 200 mm a výškou cca 10 cm (hmotnosť cca 2,8 kg) so známkami ošetrenia povrchu umývaním, poprípade škrabaním. Prerastanie modrozelenej vnútornej plesne a čiastočný výskyt mazu na povrchu syra nie sú chybou. Farba povrchu syra môže byť krémová až svetlo nahnedlá.

Vnútorný vzhľad: hmota syra má smotanovú až krémovú farbu s pravidelným zeleným až modrozeleným mramorovitým porastom plesne v ceste syra a s viditeľnými stopami po vpichoch.

Konzistencia syra: jemná, drobivo roztierateľná, rovnomerne prezrievajúca, výskyt cudzej plesne je však neprípustný.

Chuť a vôňa: slaná, výrazná, aromatická, s pikantným doznievaním, charakteristická pre činnosť ušľachtilej plesne Penicillium roqueforti.

Forma, v akej sa výrobok uvádza na trh: syr sa na trh uvádza v tvare celého valca, prepoleného valca alebo v porciách s rôznou hmotnosťou.

Fyzikálne a chemické požiadavky

Obsah sušiny 52 % prípustná záporná odchýlka sušiny: – 1 %, kladné odchýlky obsahu sušiny nie sú chybou.

Obsah tuku v sušine 50 % prípustný rozsah hodnôt t. v. s.: 50 % až < 55 %.

Obsah soli: 3 – 5,5 %.

Mikrobiologické vlastnosti

Syr obsahuje ušľachtilú pleseň Penicillium roqueforti PY alebo PV, CB, PR1 (až PR4). Okrem toho z hľadiska mikrobiologických požiadaviek syr spĺňa zvyčajné kritériá bezpečnosti potravín a hygieny výrobného procesu.

3.3. Suroviny (len pri spracovaných výrobkoch):

Základnou surovinou na výrobu tohto prírodného syra s plesňou vo vnútri cesta je mliekarensky ošetrené kravské mlieko. Používa sa výlučne mlieko pochádzajúce z vymedzenej oblasti. Ďalšími surovinami sú: pleseň Penicillium roqueforti PY alebo PV, CB, PR1 (až PR4), jedlá soľ, mliekarenské kultúry, syridlo, chlorid vápenatý.

3.4. Krmivo (len pri výrobkoch živočíšneho pôvodu):

Neuvádza sa.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Základná surovina – mlieko – musí pochádzať z vymedzenej zemepisnej oblasti. Celý proces výroby a zrenia musí takisto prebiehať vo vymedzenej oblasti, aby sa mohli v maximálnej miere využiť dlhoročné miestne skúsenosti a pôvodné zrecie pivnice.

Do výrobníka sa napustí mliekarensky ošetrené mlieko s obsahom tuku 3,45 %, do ktorého sa pridajú bežne používané kultúry mliečneho kvasenia, ktoré zaručujú dobré prekyslenie syra v priebehu celej výroby a zrenia. Charakteristickú chuť syra „Jihočeská Niva“ zabezpečuje použitie ušľachtilej plesne Penicillium roqueforti, ktorá sa používa už niekoľko desaťročí (materská kultúra je bežne dostupná na použitie v potravinárskom priemysle). Po pridaní syridla a vyzrážaní mlieka sa vzniknuté syrové zrno formuje vo formách valcovitého tvaru. Odkvapkanie srvátky a rozvoj kultúrnej mikroflóry prebieha pri vymedzenej teplote. Syry sa solia v dvoch fázach: v soľnom kúpeli a ručným dosolením hrubšou soľou. V minulosti prebiehalo dozrievanie syrov len v prírodných zrecích pivniciach, ktoré boli vyhĺbené vo vápencových skalách. V roku 2005 sa vzhľadom k vzrastajúcej výrobe plesňových syrov vybudovali klimatizované zrecie pivnice s regulovanou teplotou a vlhkosťou. Syry v pivniciach dozrievajú minimálne 4 týždne.

Povrch zrelých syrov sa ošetrí umytím alebo oškrabaním.

3.6. Osobitné pravidlá pri krájaní, strúhaní, balení atď.:

S ohľadom na biotechnologické vlastnosti výrobku sa musí plesňový syr baliť priamo vo výrobni. Je to potrebné takisto z dôvodu zachovania kvality a hygienickej čistoty výrobku, zabránenia zámene so syrom vyrobeným v inej oblasti a v neposlednom rade tento postup umožňuje lepšiu sledovateľnosť výrobku.

Celé valce alebo ich časti sa balia do hliníkovej fólie alebo do špeciálnej fólie, ktorá prepúšťa kyslík. Ďalšia časť výroby je spracovanie na porcie a balenie do plastových vaničiek prikrytých plastovou fóliou s potlačou.

Obal výrobku musí byť neporušený, čistý a správne označený.

3.7. Osobitné pravidlá pri označovaní:

Označenie „Jihočeská Niva“ sa uvádza viditeľným spôsobom na obale výrobku.

4. Stručné vymedzenie zemepisnej oblasti:

Zemepisnou oblasťou je Juhočeský kraj s hranicami stanovenými podľa zákona č. 36/1960 Zb. o územnom členení štátu v platnom znení.

5. Spojenie so zemepisnou oblasťou:

5.1. Špecifickosť zemepisnej oblasti:

Juhočeský kraj sa zaraďuje medzi oblasti ČR, ktoré sú najmenej ekologicky zaťažené. Vždy bol považovaný za oblasť s prevažne poľnohospodárskym využitím. Tento trend sa udržal až do dnes.

Mlieko pochádza z oblasti južných Čiech. Pastviny sú umiestnené v chránených oblastiach Novohradských Hôr, Blanského lesa a Šumavy, ktoré jedinečnosťou svojej flóry priaznivo ovplyvňujú chuťové vlastnosti mlieka.

Táto pestrá, členitá krajina s nezdevastovanými lesmi, lúkami, pastvinami a čistými vodnými tokmi je charakteristická veľmi vysokou úrovňou čistoty životného prostredia, a to najmä českokrumlovský región a pohorie Šumavy (Biosférická rezervácia UNESCO, vyhlásená v roku 1990). Dôkazom vysokej hodnoty prírodného prostredia južných Čiech je množstvo oficiálne vyhlásených chránených území, z ktorých dve sú dokonca pod ochranou UNESCO.

Ide o druhovo bohaté pastviny, najmä mezofilné lúky, s flórou špecifickou pre dané oblasti. Typické sú krátkosteblové porasty (psica, kostrava, atď.) s vysokou druhovou diverzitou a výskytom niektorých vzácnych druhov typických pre tieto oblasti. Špecifickou endemickou rastlinou je Phyteuma nigrum, ale napríklad aj Gentiana pannonica, Gentiana cruciata, Ligusticum mutellina, Arnica montana, Gentianella precox. Bohemica, Carex Michelii, Andropogon ischaemum, Veronica teucrium, Stachys recta, Koeleria pyramidata a ďalšie.

Nezanedbateľný vplyv na kvalitu a vlastnosti syra „Jihočeská Niva“ majú samozrejme aj skúsenosti miestnych ľudí s výrobou tohto syra, ktoré sa po celé roky predávajú z generácie na generáciu.

Tieto faktory výrazne odlišujú vymedzenú oblasť od okolitých oblastí.

5.2. Špecifickosť výrobku:

Syr „Jihočeská Niva“ je charakteristický veľmi kvalitným spracovaním a chuťou s vyváženým obsahom sušiny, tuku a soli, a vyrába sa nemenným postupom uvedeným v bode 3.5 tohto dokumentu už niekoľko desaťročí. Základom produktu je mlieko pochádzajúce z oblasti južných Čiech.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Plesňový syr „Jihočeská Niva“ sa v závode Český Krumlov vyrába už od roku 1951 nemenným výrobným postupom. Históriu výroby syra Niva dokladajú početné zmienky v tlači. Meno dostal podľa šumavských lúk a pastvín, odkiaľ pochádza jeho základná surovina – kravské mlieko. Jedinečnosť miestnej flóry priaznivo ovplyvňuje chuť mlieka, a teda aj konečný produkt.

Plesňový syr „Jihočeská Niva“ je na českom trhu veľmi dobre hodnotený laickou verejnosťou, ako aj odborníkmi mliekarenského priemyslu. Na celoštátnych prehliadkach syrov sa „Jihočeská Niva“ v kategórii Syry s plesňou v ceste umiestňuje v hodnotení odbornej komisie dlhodobo na prvých miestach. Podobne je „Jihočeská Niva“ úspešná aj v hodnotení laickou verejnosťou.

O obľube a známosti syra „Jihočeská Niva“ určite svedčí aj skutočnosť, že je v krátkom propagačnom filme o Juhočeskom kraji prezentovaná ako jeden z charakteristických miestnych produktov.

Odkaz na uverejnenie špecifikácie:

[Ustanovenie článku 5 ods. 7 nariadenia (ES) č. 510/2006]

http://isdv.upv.cz/portal/pls/portal/portlets.ops.det?popk=208&plang=cs

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny.

(3) Porovnaj poznámku pod čiarou 2.